Bloemfonteiners woeker om historiese begraafplaas op te knap - AfriForum
Verskeie rolspelers in Bloemfontein is betrokke by die opknapping van die historiese Pres. Brand-begraafplaas in dié stad.
Die Ou Presidensie Historiese Vereniging, waarvan Lambertus van Rensburg die voorsitter is, beywer hulle tans vir die opknapping van die familiekerkhof van pres. Brand en die restourasie van sy standbeeld wat in pres. Brandstraat, sowat 5 km van die begraafplaas af, staan.
Volgens Van Rensburg is 'n permit van die Provincial Heritage Resources Authority (PHRA) in die Vrystaat verkry vir die heroprigting van 'n heining om die pres. Brand familiekerkhof.
'n Skrywe is ook aan die stadsbestuurder van die Mangaung-metroraad gerig vir magtiging om pres. Brand se standbeeld te herstel.
Van Rensburg sê daar gaan nou kwotasies gekry word om die heining op te rig. Hy hoop dat dié projek volgende jaar afgehandel sal wees en dat die familiekerkhof in Julie ingewy kan word om saam te val met die president se afsterwe 120 jaar gelede.
Van Rensburg is positief dat hulle dit sal regkry. Pres. Brand het immers altyd gesê: "Alles sal regkom, as elkeen sy plig doen."
Wat die res van die begraafplaas betref, word dit soos talle ander in die land nie deur die munisipaliteit in stand gehou nie. Baie grafstene is verniel, omgegooi of afgebreek. Die omstandighede is ook haglik omdat vandale en sluipslapers daar plak, rommel strooi en 'n veiligheidsrisiko inhou.
Dirk Venter, 'n weldoener van Bloemfontein, het wel die begraafplaas "aangeneem" en werk hard om dit skoon te hou.
Hy het vroeër met die AfriForum-tak geskakel waarna besluit is dat die tak sal betaal vir die oprigting van 'n palisade-heining van sowat 123 meter om die begraafplaas veiliger te maak. Die tak wag nou vir goedkeuring van die munisipaliteit wat 'n kontrakteur moet aanstel om die heining op te rig.
Venter is baie passievol oor die begraafplaas en hoop dat AfriForum-lede en die publiek sal bydra om te help dat van die grafte ook herstel kan word.
Venter kan gekontak word by dirkmarjon@gmail.com en Van Rensburg by vanrensburglbj@gmail.com
AfriForum is ook landwyd met 'n Rus in Vrede-veldtog besig waar begraafplase in dorpe opgeknap en skoongemaak word. AfriForum-takke in Rustenburg, Witrivier, Belfast, Phalaborwa, Standerton, Middelburg, Brakpan en Daniëlskuil het reeds met werk begin.
Post Tags:	#Begraafplaas#Bloemfontein#Rus in Vrede-veldtog
AfriVriendelik entrepreneurskompetisie: Ontmoet jou toptien finaliste
Deur	 26/10/2017 02/11/2020
AfriVriendelik, 'n AfriForum-inisiatief wat ten doel het om Afrikaans in die sakewêreld te bevorder, het vanjaar 'n opwindende entrepreneurskompetisie aangebied…
Lees meer AfriVriendelik entrepreneurskompetisie: Ontmoet jou toptien finalisteContinue
Deur Alet Rademeyer Daar is geen juridiese of feitegrondslag waarom die munisipale verkiesing uitgestel behoort te word nie. Dié argument…